《宿白湖即事》
宋代·廖行之

乱蝉声里夕阳村，野寺荒凉竹映门。
汩汩溪流新过雨，芃芃禾稼已平原。
老僧不省论诗句，初月犹能共酒樽。
莫为奔驰起归兴，东西南北一乾坤。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。